**Wang Qiang** (født 23. april 1993) er en kinesisk langrennsløper.

Han representerte Kina under vinter-OL 2018 i Pyeongchang og vinter-OL 2022 i Beijing.

Idrettskarriere
---------------

### Tidlige sesonger

Wang deltok i sitt første FIS-renn i desember 2010, der han kom på 19.-plass i sprint i Indre Mongolia. De neste årene gikk han hovedsakelig FIS-renn, men deltok i Vasaloppet China i 2017, der han ble diskvalifisert. 

### Sesongen 2017/18

Han deltok i Ruka Triple i Ruka som en del av Verdenscupen i langrenn 2017/18, og ble der nummer 110 på sprinten og 112 på 15 km klassisk. Han deltok igjen i Vasaloppet China 2018, og kom denne gangen på 28.-plass.

Wang representerte Kina under Vinter-OL 2018. Han kom på 61.-plass på 15+15 km skiathlon (skibytte) i åpningsdistansen, før han kom på 63.-plass på sprinten. På 15 km klassisk stod han underveis med ledertid etter passeringen på 6 km, der han ledet med over 4 minutter på Dario Cologna. Det viste seg senere at han hadde tatt en snarvei, og han ble derfor diskvalifisert på denne distansen. Han deltok videre i lagsprinten, sammen med Sun Winghai, og disse kom på 24.-plass. På femmila i klassisk stil kom han på 55.-plass.

### Sesongen 2018/19

Han deltok i sesongåpningen i langrenn i Sverige 2018 i november, og kom der på 29.-plass på sprinten. Hans beste plassering i verdenscupen denne sesongen ble en 20.-plass i lagsprint, og hans beste plassering i Skandinavisk Cup ble en 82.-plass på 15 km. Wang vant Vasaloppet China 2019 i januar 2019. Under Ski-VM 2019 i Seefeld kom han på 28.-plass på sprinten, og han kom på 21.-plass på lagsprinten, der han gikk sammen med Zhu Mingliang. Han ble nummer 72 på 15 km klassisk, og Kina kom på 13.-plass på 4 x 10 km stafett, med Wang på laget.

### Sesongen 2019/20

Han vant ett av rennene i Verdenscupen i rulleski 2019; han vant 20 km fellesstart i Beijing, og han kom på 30.-plass totalt i denne verdenscupen. Den 21. desember 2019 fikk han sine første verdenscuppoeng, med en 17.-plass på sprint, og han endte på 105.-plass totalt i Verdenscupen i langrenn 2019/20 med 20 poeng.

### Sesongen 2020/21

Wang deltok ikke i noen internasjonale mesterskap denne sesongen, men vant to FIS-renn i sprint i Kina, og ett FIS-renn i jaktstart.

### Sesongen 2021/22

Wang representerte Kina under vinter-OL 2022. På sprinten ble han diskvalifisert i kvartfinalen, han gikk på Kinas lag som ble nummer 13 i lagsprint og på 4 × 10 km stafett, og han ble nummer 46 på 50 km som på grunn av værforholdene ble forkortet til 28,4 km.

Han tok sin første pallplass i verdenscupen da han ble nummer to på sprint klassisk i Drammen 3. mars 2022.

Referanser
----------

1. ↑   (på en) *Olympedia*, 2006, Wikidata Q95606922,
2. ↑  Dagbladet.no - *Forbløffet alle. Så ble han avslørt*, besøkt 8. februar 2022.
3. ↑  FIS - *Qiang Wang - Results 2018*, besøkt 8. februar 2022.
4. ↑  FIS - *Qiang Wang - Results 2019*, besøkt 8. februar 2022.
5. ↑  FIS - *Qiang Wang - Roller skiing world cup standings*, besøkt 8. februar 2022.
6. ↑  FIS - *Qiang Wang - World cup standings*, besøkt 8. februar 2022.
7. ↑  FIS - *Qiang Wang - Results 2021*, besøkt 8. februar 2022.
8. ↑  Olympics.com - *Qiang Wang* Arkivert 8. februar 2022 hos Wayback Machine. besøkt 8. februar 2022.

Eksterne lenker
---------------

* (en) Wang Qiang – Olympedia Rediger på Wikidata

* (en) Wang Qiang – FIS (langrenn) Rediger på Wikidata